
Uznesenie Mestský súd Košice v exekučnej veci oprávneného: A. B., nar. XX.XX.XXXX, bytom C. XXX/XX, XXX XX C., proti povinnému: A. B., nar. XX.XX.XXXX, bytom D. XX/XXX, XXX XX E., o vymoženie uloženej povinnosti 331,92 Eur za obdobie od 1.8.2011 do 31.12.2011 a bežné výživné 39,83 Eur na A. mesačne do budúcna počnúc mesiacom január 2012 a trov exekúcie, rozhodol: I. Exekúciu v časti vymáhania bežného výživného v prospech oprávneného od 08.04.2021 do budúcna vyhlasuje za neprípustnú a zastavuje. odôvodnenie: 1. Oprávnení podali prostredníctvom svojho zákonného zástupcu dňa 31.01.2012 návrh na vykonanie exekúcie pôvodnému súdnemu exekútorovi, ktorý bol dňa 09.03.2012 poverený vykonaním exekúcie proti povinnému o vymoženie uloženej povinnosti 331,92 Eur za obdobie od 1.8.2011 do 31.12.2011 a bežné výživné 43,15 Eur na F. a 39,83 Eur na A. mesačne do budúcna počnúc mesiacom január 2012 a trov exekúcie. Pôvodný súdny exekútor prevzal poverenie dňa 14.03.2012. 2. Uznesením č.k. 20Er/974/2012-29 zo dňa 07.10.2024 súd vedenú exekúciu proti povinnému zastavil v časti vymáhania výživného v prospech oprávneného v 1/ - F. B., nar. XX.XX.XXXX, bytom G. XXX, XXX XX G.. Predmetné uznesenie nadobudlo právoplatnosť dňa 17.12.2024. 3. Súd oboznámením sa s výsledkami vykonaných lustrácií v Sociálnej poisťovni zistil, že oprávnený A. B. je registrovaný v Sociálnej poisťovni od 08.04.2021 ako zamestnanec s pravidelným mesačným príjmom. 4. Podľa § 1 ods. 1 zák. č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len „ZoUNEK“), s účinnosťou od 1.1.2020, upravuje sa týmto zákonom postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017. 5. Podľa § 1 ods. 2 ZoUNEK, na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 6. Podľa § 2 ods. 1 ZoUNEK, stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie.
7. Podľa § 2 ods. 2 písm. a) ZoUNEK, stará exekúcia sa podľa odseku 1 písm. a) nezastavuje, ak ide o vymoženie pohľadávky na výživnom. 8. Vzhľadom na uvedené, súd konštatuje, že nakoľko v konaní ide o vymoženie pohľadávky na výživnom, k zastaveniu starej exekúcie zo zákona, napriek uplynutiu doby 5 rokov od doručenia poverenia na vykonanie exekúcie súdnemu exekútorovi nedošlo. 9. Podľa § 62 ods. 1 zákona č. 36/2005 Z. z. o rodine a o zmene a doplnení niektorých zákonov, plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. 10. Podľa § 243h ods. 1 veta prvá Exekučného poriadku v platnom znení, ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 11. Podľa § 57 ods. 1 písm. g) Exekučného poriadku v znení účinnom do 31.3.2017 (ďalej len „Exekučný poriadok“), exekúciu súd zastaví, ak exekúciu súd vyhlásil za neprípustnú, pretože je tu iný dôvod, pre ktorý exekúciu nemožno vykonať. 12. Podľa § 57 ods. 3 Exekučného poriadku, ak sa exekúcie týka niektorý z dôvodov zastavenia len sčasti alebo ak sa exekúcia vykonala v širšom rozsahu, než stačí na uspokojenie oprávneného, exekúcia sa zastaví len čiastočne. 13. Podľa § 58 ods. 1 Exekučného poriadku, exekúciu zastaví súd na návrh alebo aj bez návrhu. 14. Vyživovacia povinnosť rodičov voči deťom trvá v zmysle § 62 ods. 1 zákona č. 36/2005 Z. z. o rodine do času, dokým je dieťa schopné sa samostatne živiť. Z lustrácie v Sociálnej poisťovni vyplynulo, že oprávnený je od 08.04.2021 zamestnaný ako zamestnanec s pravidelným mesačným príjmom, čiže je zrejmé, že oprávnený je schopný sa samostatne živiť. 15. Po zistení skutkového stavu a v nadväznosti na vyššie uvedenú právnu úvahu preto súd rozhodol tak, že exekúciu v časti vymáhania bežného výživného v prospech oprávneného od 08.04.2021 do budúcna vyhlásil za neprípustnú a zastavil podľa § 57 ods. 1 písm. g) Exekučného poriadku. 16. Vo zvyšnej časti je exekúcia oprávnená a pokračuje. Poučenie: Proti tomuto uzneseniu je prípustné odvolanie do 15 dní od doručenia na Mestský súd Košice. V odvolaní sa má popri všeobecných náležitostiach podania (§127 CSP) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

